4
Iesu Samaria Vesin Gaibu Gae Wane
1 ✡Parisi igiyawa anoya Iesu me aigowawa obiren tamivi sira babataito amunivi. Jon tamnewa mina onan. Ayapan me yaug anonewa, 2 —go Iesu membo babataito den amunivi, aigowawa eme.— 3 me Judia kweg sira Gariri taig aine.
4 Megara me at Samaria danave di dauwag aitanit di. 5 ✡Meve me at Samaria danave gwetoimu iviwa waya Sikaya uwane. At me Jekob me usiwa Josep oya piyu wannewa me megiyave. 6 Jekob yoi dukup meuma me apa. Iesu aramavit onne uiwa topayadne oya yoi dukup visive yan wakene. Kum koniwa me kum kuiyunup* mina.
7 Samaria vesin da yoi uttan oya uwane. Iesu me gumbe wane, “Garawapa yoi nega?” 8 Me aigowawa nakwai gwiruwattan oya gwetoimu da amiya.
9 ✡Samaria vesin me gumbe wane, “Ge Ju apan, sira ne Samaria vesin. Dimbae oya ne gunap yoi oya vege?” (Kuiyawa Ju igiyawa ge Samaria igiyawa yapowo baigan onan.)
10 ✡Iesu me gumbe gara wane, “Ge God ano puyo meuma yaug anoa ipewa, sira bira yoi oya dirugiviwa anoa ipewa, ge ne didnekpawa, ne inaiinai yoiba gempopo.”
11 Vesin wane, “Kokawa, ge yoi uttanwa da den auwana, sira yoi dukup mame me epampa. Ge inaiinai yoiba me ampa aumon? 12 ✡Ge kokavitwa? Nu mamunwa Jekob mina onan? Jekob yoi dukup mame nunne, sira me membo, me usitainawa ge mae bui meuma undag yoi dukup mame gumbe naya.”
13 Iesu gara wane, “Bira da yoi mame napewa me sira meyawa toyaipe. 14 ✡Megara bira da yoi ne wantnawa me napewa, matai meyawa sira den di toyaipe. Natawa di. Yoi me ne wantnawa me apan danave yamarogu ape sira yoi inaiinai yaibobot me apa dauwaigimpe.”
15 Vesin me gumbe wane, “Kokawa, yoi me nega. Me gumbe ne meyanwa den toyaipe sira evedni yoi uttan oya mapa den onigimpna.”
16 Iesu vesin dine, “Aga, memag aug mapa taig oneya.”
17 “Ne memanwa onan,” vesin gara wane. Iesu vesin gumbe wane, “Ne memanwa onan ge meib wanawa me natawa. 18 Kuiyawa ge memagwa nanin gambenit tamana, sira ge gare apan auwanawa me ge memagwa onan. Ge wanawa me natawa di.”
19 Vesin wane, “Kokawa, ne gaitom yaugen anoeni ge propeta. 20 ✡Nu mamanaiwa tui mame egave waiya eme. Megara ye vene at me waiya atanwa me Jerusarem apa di.”
21 Iesu me gumbe wane, “Vesin, anotumat gunap a. Ye matai Maman gumbe waiya ayawa tui mame egave onan sira Jerusarem apa onan. Kum meiba matai onivi. 22 ✡Waita me Ju igiyawa gumbo ompe. Nu yaug anotuwa gumbe waiya ete. Ye den yaug anoyanawa gumbe waiya ene. 23 Megara kumiwa me onivi. Me kumive, waiya natawa eme igiyawa mu guwawa ge natawa gumbe Mamanwa waiya ape. Gare me kumiwa. Kuiyawa Maman waiya meiba eme igiyawa didi mama aivi. 24 ✡God me Guwawa, meoya me gumbe waiya eme igiyawa mu guwawa ge natawa gumbe waiya di ape.”
25 Vesin me gumbe wane, “Ne anona Mesaiya (Me iyayapan veme Keriso) onivi. Me uwapewa, dividivi undag nu gunup yaug ano numpe esipe.”
26 ✡Meve Iesu me gumbe wane, “Gae ge gungap veniwa ne me.”
Aigowawa Iesu Gumbe Sira Taig Uwaya
27 Pungi den wane, aigowawa sira taig uwaya. Mu me vesin gaibu gae waiviwa yaug anopipanum aya. Megara bira da den wane, “Ge imugap dimbae?” go “Ge dimbae oya vesin gaibu gae vege?”
28 Meve vesin me yoi uinoum, yan baraug sira taig gwetoimu aine, iyayapan gumbo wane. 29 “Oneg yauya. Apan da me dividivi ne anawa undag gunap wanewa wakene. Anten apan mame me Keriso go?” 30 Meve mu gwetoimu apa dauwag me gumbe onamiya.
31 Dividivi mame pawaivi kumiwa apa, aigowawa me ayag waya, “Rabai, divi da nave.”
32 Megara me mu gumbo wane, “Nakwai da ye den yaug anoyanawa me ne gunap.”
33 Meve aigowawa gae garawa ano aya, “Bira da nakwai meuma tam uwane?”
34 ✡Me mu gumbo wane, “Ne nakwai neuma me ne baraunedne onednawa me anoiviwa atna sira me nau meumawa oieba watpukiyatna onanape. 35 ✡Ye aib vene, go onan? ‘Dud 4 wakeya, meve maura kumiwa uwape.’ Ne ye diruitna. Yangewa meram nau wan yauya! Mu wait kweraimusia maura oya. 36 Maura enivi abnawa me garawa meumawa wait amatog avivi, sira inaiinai yaibobot oya natawa agoniyaivi. Kuiyawa yawa veriviwa ge maura eniviwa maun degadega atan oya. 37 Meib, gae me natawa, ‘Da me yawa verivi sira dawa me agoniyaivi.’ 38 Ye yembo nau kokavit den ayanawa agoniyag tamtan oya ne ye te yenna aisiyana. Upeba nau kokavit aya, sira nau mumawa gumbe ye natawa agoniyag tamiyana.”
Samaria Igiyawa Obiren Anotumat Aya
39 Samaria igiyawa obiren gwetoimu me apa vesin taibe wanewa gaiyawa oya me gumbe anotumat aya. Kuiyawa vesin me wane, “Dividivi undag ne anawa me gunap wane.” 40 Meoya Samaria igiyawa me gumbe uwayawa, me mu gumbo waketan oya nun waya. Me oiyat duwam wakene. 41 Sira me gaiyawa gumbe iyayapan obiren upeba gaibu anotumat me gumbe aya.
42 ✡Mu vesin gumbe waya, “Nu gare ge wanawa oya anotumat den atu. Kuiyawa nu numbovit anoete, sira nu yaug anotu apan mame natawa di piyu mame Waita Abnawa.”
Iesu Apan Kokawa Da Usiwa Warinamne
43 Kum duwam onananewa me kweg Gariri oya aine. 44 ✡Iesu membo taibe wane, “Iyayapan mu propeta gumbo arowo den ayamat a muneme.” 45 ✡Meoya me Gariri apa uwanewa, Gariri igiyawa kaiwa kaiwa gumbe baigan niyaya. Kuiyawa mu mina Uwag Gaveya Buyunaeba oya amiya, sira Jerusarem danave Uwag Gaveya Buyunaeba apa anewa undag mu yauya.
46 ✡Me at Keina Gariri danave sira aine. At asime apa me yoi tobiyane wain ane. Sira at Kapenaum apa kin nau meuma aiviwa wakene, me usiwa yuwat ane. 47 ✡Apan mame Iesu Judia apa on Gariri uwane anonewa me Iesu oya aine. Me gumbe aig on usiwa warinamtan oya nun wane. Kuiyawa me usiwa bo koni atan aivi.
48 ✡Iesu me gumbe wane, “Ye irayauyau ge anopipanum den yauya ipewa, ye matai anotumat den di aya.”
49 Kin nau meuma aiviwa wane, “Kokawa, aig onaga, ne utunwa bo atan aivi.”
50 ✡Iesu me gumbe wane, “Ge aga. Utugwa inaipe.” Apan me Iesu gae meuma me gumbe wanewa anotumat ane, sira kweg aine. 51 Apan me ebu taibe, me nauwawa emewa yawamne. Mu dieg waya, “Utugwa inaine.” 52 Meoya me singui wane, “Kum divi ud neuma inaine?” Mu me gumbe waya, “Kwapiwa amun watau augoi kum koniwa 1 mina apa† kwene.”
53 Mamawa meve anone kum me desirom apa Iesu me gunap wane, “Utugwa inaipe.” Meoya me membo ge biviusitainawa gaibu undag anotumat aya.
54 ✡Mame Iesu Judia kweg Gariri uwanewa irayauyau meuma duwameba ane.
✡ 4:1 Jon 3:22 ✡ 4:5 Gen 33:19; Jos 24:32 * 4:6 Isuraeru kum mumawa namuwa gumbe me kum koniwa 6. ✡ 4:9 Esr 4:1-5 ✡ 4:10 Jon 7:37-38; Rev 21:6 ✡ 4:12 Jon 8:53 ✡ 4:14 Jon 6:35 ✡ 4:20 Deu 12:5-14; Sam 122:1-5 ✡ 4:22 2Ki 17:29-41; Ais 2:3; Rom 9:4-5 ✡ 4:24 Rom 12:1; 2Ko 3:17; Pir 3:3 ✡ 4:26 Mak 14:61-62 ✡ 4:34 Jon 6:38 ✡ 4:35 Ruk 10:2 ✡ 4:42 1Jn 4:14 ✡ 4:44 Mat 13:57 ✡ 4:45 Jon 2:23 ✡ 4:46 Jon 2:1-11 ✡ 4:47 Mat 8:5-6 ✡ 4:48 Jon 2:18; 1Ko 1:22 ✡ 4:50 Mat 8:13 † 4:52 Me Isuraeru kum mumawa namuwa gumbe kum koniwa 7. ✡ 4:54 Jon 2:11