15
Keriso Sira Inaig Yoine
1 Tatangwanen, gare ne imunap gae oraiwa ye diruitna anoya. Ne me ye guniyap opata ana. Me auyana, sira me gumbe yoiyene. 2 Ye gae oraiwa ne guniyap opata anawa kikikit yumnasiya. Ye me gumbe waita auya. Megara ye yaiyai den anog me gumbe anotumat ayanawa anotumat yeuma waropiyaya.
3 ✡ Ne dividivi undag gumbe me kuiya kokawa namuirenwa ye guniyap barauna, sira ne gaibu me auna. Baiboru waiviwa mina Keriso nu kukaeba numa oya boane, 4 ✡ me sig umiya, Baiboru waiviwa mina me kum duwamdesiyawa danave sira inaig yoine, 5 ✡ me Kepas* gumbe namu uwane yaune, meve aigowawa 12 gumbo uwane yauya. 6 Ivi meve, me tatawaiwa 500 egave kum me desiroma gumbe me uwamunne yauya. Mu danowa obiren gare ande vineme, go upeba boriruwaya. 7 ✡ Meve ivi me Jemus gumbe uwane yaune. Meve apasoro undag gumbo uwamunne yauya. 8 ✡ Ne moeba yaina mina, megara iviren me ne gunap gaibu veniyane yauna.
9 ✡ Apasoro yapowo ne kusi, sira iyayapan oma den ane ne gunap apasoro wape. Kuiyawa ne God siosi meuma edawai munna. 10 ✡ Ne numan onan, go gare ne God ano oraiwa gumbe oma ane apasoro nauwawa eni. Ne God ano oraiwa den wakukamna. Sira ne nau yaigipam ana, apasoro upeba undag ne mina onan, go ne nembo ano neumawa gumbe me den ana God ano oraiwa meuma gumbe ana. 11 Meoya, ne ana go, mu aya go, nu meib opata atu, sira ye meib anotumat ayana.
Bo Gumbe Inaig Yoinewa
12 Keriso bo gumbe sira inaig yoine opataeba eme, go ye yapeyap upeba aninin vene bo gumbe sira inaig yoipewa den matatpe. 13 Bo gumbe sira inaig yoipewa den matatpe ipewa, Keriso den sira inaig yoine. 14 Keriso den sira inaig yoipawa, nu opata etewa me natawa onan, sira anotumat yeuma gaibu natawa onan. 15 Nu numbovit yaug anotu nu ugauga God yangunwa yautuwa. Kuiyawa bo gumbe sira inaig yoipawa den matappa, God me Keriso den sira inaig yoipe, go nu God me Keriso sira inaig yoine vetewa God oya yangunup yautu vetewa me uga vete. 16 Bo igiyawa bo gumbe den sira inaig yoipe ipewa, Keriso gaibu den sira inaig yoine. 17 Keriso den sira inaig yoipa ipawa, anotumat yeumawa natawa onan, sira ye ande kukaeba yeuma danave wakeyana. 18 Me natawa ipewa, Keriso gumbe boriruwayawa mu inanadmusia. 19 Nu inaiinai garewa danave Keriso gumbe owanowan numawa natawa onan, iyayapan undag danowa nu danadawai kokavit auete igiyawa.
20 Megara gare, Keriso bo gumbe inaig yoine. Me boriruwayawa gumbo magawa namuirenwa ane. 21 ✡ Kuiyawa bo me apan desirom gumbe uwane. Meib bo gumbe inaig yoinewa apan desirom gumbe uwane. 22 Adam gumbe iyayapan undag bo aya. Meib Keriso gumbe iyayapan undag inaimutpe. 23 ✡ Megara desirom desirom yumateba gumbe. Namu, magawa namuirenwa Keriso. Meve Keriso sira uwapewa, Keriso iyayapan meumawa mu inaimutpe. 24 Meve kum oieba uwape. Me kumive Keriso me yusiwa namuyoiyoi atanwa undag, ano yusiwa undag ge yusiwa da undag wakukampe, meve me kin arawa Mamawa God nanive baraupe. 25 ✡ Keriso me anavi undag amawa ankwatave tepe, meve me amaraivi kumiwa onanape. 26 ✡ Anavi oieba me bo, sira me gaibu wakukampe. 27 ✡ Kuiyawa, God me dividivi undag me amawa ankwatave tene mu noiwa auya. Dividivi undag mu me noiwa auya me wapewa, me natawa esine dividivi undag mu me noiwa auyawa me God membo mu danowa den wakene. 28 Megara dividivi undag mu Apan Usiwa noiwa auyawa, Apan Usiwa membo gaibu God noiwa aupe. Kuiyawa God me dividivi undag danowa dividivi undag ape.
29 Iyayapan bo igiyawa oya babataito apewa mu dimbae oya babataito ape? Sira bo igiyawa inaig yoipewa den di matatpe ipewa, divi oya mu bo igiyawa oya babataito ape? 30 ✡ Divi oya nu evedni kukaeba aeba ete? 31 Tatangwanen. Ne Ayapan numa Iesu Keriso gumbe ne waiya yeneni. Waiya neuma ye yenan oya ne meib di veni. Ne kum evedni bo ataneni. 32 ✡ Ne iyayapan anoano mumawa gumbe at Epesas apa mae yusiatatu gaibu mut anawa ne dimbae oraiwa auna? Bo igiyawa den inaig yoipe ipewa,
Nakwai nata yoi nata. Kuiyawa nu umae bo ata.
33 Ye gwambe den anoya. Eveba kukaeba me inaiinai oraiwa yeuma wakukampe. 34 Kuiyewa oraiwa gumbe taigiya, sira kukaeba den aya. Iyayapan upeba God oya anoano kukaeba gaibu. Ye ubmam autan oya ne mame ye diruieni.
Kwapiwa Inaig Yoinewa
35 Megara da bira singui wape, Bo igiyawa aninin inaig yoipe? Mu kwapuwa aninin gumbe sira taig uwape? 36 ✡ Ge kuiyagwa boredne. Ge veranawa me den botope ipewa, me sira den inaipe. 37 Ge veramege nakwai wiit go dividivi upeba yawa muma, ge wait koka ayawa den vera. 38 Megara God anoiviwa gumbe me kwapiwa wanivi. Sira yawa desirom desirom mu kuwapuwa munivi. 39 Mae undag gina desirom onan. Iyayapan mumawa, mae mumawa, nenip mumawa, gwambui mumawa wakeya. 40 Kwimin kwapuwa ge piyu kwapuwa wakeya. Megara kwimin kwapuwa eyawa muma me ube, sira piyu kwapuwa eyawa muma ube. 41 Kum eyawa meuma me ube, dud eyawa meuma me ube, marantun eyawa muma me ube. Sira marantun eyawa ube ube.
42 Bo gumbe inaig yoipewa me meib. Puwaipewa gumbe vetpe, go den puwaipewa gumbe sira inaig yoipe. 43 ✡ Iviwa kukaine gumbe vetpe, eyawa gumbe sira inaig yoipe. Yusiwa onanwa gumbe vetpe, yusiwa gumbe sira inaig yoipe. 44 Kwapiwairenwa gumbe vetpe, guwawa kwapiwa meuma gumbe sira inaig yoipe.
Kwapiwairenwa wakenewa, guwawa kwapiwa meuma gaibu wakene. 45 ✡ Me tene, Apan namuirenwa Adam me apaniren ane. Apan oieba Adam me guwawa inaiinai waniviwa ane. 46 Kwapuwairenwa namu uwane, Guwawa kwapiwa meuma da onan. Guwawa kwapiwa meuma ivi uwane. 47 Apan namuwa piyu atapupu gumbe uwane. Apan duwameba kwimin apa uwane. 48 Piyu atapupu gumbe uwayawa mu apan piyu atapupu gumbe uwanewa mame mina. Kwimin apa uwayawa mu apan kwimin apa uwanewa mame mina. 49 Nu apan piyu atapupu gumbe uwanewa irawa mina yaitu. Meib nu apan kwimin apa uwanewa irawa mina yaita.
50 Tatangwanen, ne mame taibe veni. Kwapiwa ge di mu oma den ane God toimuwawa kwan den aupe. Sira puwaipewa me oma den ane den puwaipewa kwan aupe. 51 ✡ Ye anoya. Ne ano guwavewa diruitna. Nu undag den kubvinta. Nu undag tobiroriyata, 52 kae trampet oieba gumbe, koni pipi danave yangawa koni desirom mina merampe mina. Kae trampet noiwa wapewa, bo igiyawa mu den puwaimutpewa gumbo inaig yoipe, sira nu tobiroriyata. 53 ✡ Puwaipewa me den puwaipewa emtanit di, sira bo apewa me den bo apewa emtanit di. 54 ✡ Puwaipewa me den puwaipewa enne, sira bo apewa me den bo apewa ennewa, gae tenewa natawa ape. Gae me, Mut oraiwa aunewa bo ipadne.
55 ✡ Bo, mut oraiwa ge auwanawa ampa? Bo, gan geuma ampa?
56 ✡ Bo gan meuma me kukaeba, sira kukaeba yusiwa meuma me Gwangwan. 57 Megara God gumbe gaun watanit di. Ayapan numa Iesu Keriso mut oraiwa anewa me nu numpe.
58 Meoya, tatangwanen nonemagewa kikikit em yoiya. Ipunapun den aya. Evedni Ayapan nau meuma yaigipam aigimiya. Kuiyawa ye yaug anoyana Ayapan gumbe nau yeuma den wakukampe.
✡ 15:3 Ais 53:5-12 ✡ 15:4 Mat 12:40; Apa 2:24-32 ✡ 15:5 Mat 28:16-17; Ruk 24:34 * 15:5 Me Pita. ✡ 15:7 Apa 1:3-4 ✡ 15:8 Apa 9:3-6 ✡ 15:9 Epe 3:8; 1Ti 1:15 ✡ 15:10 2Ko 11:23 ✡ 15:21 Rom 5:12 ✡ 15:23 1Te 4:16; Rev 20:5 ✡ 15:25 Mat 22:44 ✡ 15:26 Rev 20:14 ✡ 15:27 Sam 8:6 ✡ 15:30 Rom 8:36 ✡ 15:32 Ais 22:13 ✡ 15:36 Jon 12:24 ✡ 15:43 Pir 3:20-21 ✡ 15:45 Gen 2:7 ✡ 15:51 Mat 24:31; 1Te 4:15-17 ✡ 15:53 2Ko 5:4 ✡ 15:54 Ais 25:8 ✡ 15:55 Ose 13:14 ✡ 15:56 Rom 7:13